CELEX: 32020D0722
Language: hu
Date: 2020-05-19 00:00:00
Title: A Tanács (EU) 2020/722 határozata (2020. május 19.) a kikötő szerinti állam hatósága által végzett ellenőrzésekről szóló Párizsi Memorandum kikötő szerint illetékes állam általi ellenőrzéssel foglalkozó bizottságában az Unió által képviselendő álláspontról a 2020-2024-es időszakra vonatkozóan

2.6.2020   
               
               
                  HU
               
               
                  Az Európai Unió Hivatalos Lapja
               
               
                  L 171/4
               
            
         A TANÁCS (EU) 2020/722 HATÁROZATA
         (2020. május 19.)
         a kikötő szerinti állam hatósága által végzett ellenőrzésekről szóló Párizsi Memorandum kikötő szerint illetékes állam általi ellenőrzéssel foglalkozó bizottságában az Unió által képviselendő álláspontról a 2020-2024-es időszakra vonatkozóan
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 100. cikke (2) bekezdésére, összefüggésben 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     A 2009/16/EK európai parlamenti és tanácsi irányelv (1) meghatározza a kikötő szerint illetékes állam általi ellenőrzésre vonatkozó uniós jogi rendszert, valamint átfogalmazza és megerősíti az e téren 1995 óta érvényben lévő korábbi uniós szabályozást. Az említett uniós jogi rendszer a kikötő szerinti állam hatósága által végzett ellenőrzésekről szóló, 1982. január 26-án aláírt Párizsi Memorandumra (a továbbiakban: Párizsi Memorandum) épül.
                  
               
                     (2)
                  
                  
                     Az uniós tagállamokat illetően a 2009/16/EK irányelv az uniós jog hatálya alá vonja a Párizsi Memorandum keretébe illeszkedő eljárásokat, eszközöket és tevékenységeket. Az említett irányelv értelmében a Párizsi Memorandum 7. szakasza által létrehozott kikötő szerint illetékes állam általi ellenőrzéssel foglalkozó bizottság egyes határozatai kötelező erejűvé válnak az Unió tagállamaira nézve.
                  
               
                     (3)
                  
                  
                     A Párizsi Memorandumnak a kikötő szerint illetékes állam általi ellenőrzéssel foglalkozó bizottsága évente ülésezik, és tanácskozásai során döntést hoz bizonyos, joghatással bíró kérdésekben.
                  
               
                     (4)
                  
                  
                     Az Európai Unió működéséről szóló szerződés (EUMSZ) 218. cikkének (9) bekezdése értelmében a megállapodásokkal létrehozott szervekben az Unió által képviselendő álláspontot – amennyiben az ilyen szervnek joghatással bíró jogi aktusokat kell elfogadnia – a Bizottság javaslata alapján, tanácsi határozattal kell elfogadni.
                  
               
                     (5)
                  
                  
                     A Párizsi Memorandum belső szabályai megnehezítik azt, hogy az EUMSZ 218. cikkének (9) bekezdésével összhangban az Unió nevében képviselendő álláspontot időben ki lehessen alakítani a kikötő szerint illetékes állam általi ellenőrzéssel foglalkozó bizottság évenkénti üléseire. . Célszerű ezért több évre előre meghatározni az alapelvekből és irányvonalakból álló uniós álláspontot, valamint kialakítani évenkénti meghatározásának keretét. Ezen felül a kikötő szerint illetékes állam általi ellenőrzéssel foglalkozó bizottság éves ülésein tárgyalt témák többsége a kikötő szerint illetékes állam általi ellenőrzéssel kapcsolatos kérdéseket érint, amelyeket általában egyetlen uniós jogi aktus, nevezetesen a 2009/16/EK irányelv szabályoz. A Párizsi Memorandummal kapcsolatos sajátos körülményekre tekintettel ezért lehetőség van arra, hogy a bizottság több ülésére vonatkozóan az Unió által képviselendő általános álláspont kerüljön elfogadásra.
                  
               
                     (6)
                  
                  
                     Az Unió nem szerződő fele a Párizsi Memorandumnak. Ezért a Tanácsnak fel kell hatalmaznia a tagállamokat arra, hogy az Unió nevében képviselendő álláspontnak megfelelően járjanak el, és a bizottság által hozott határozatokat magukra nézve kötelezőnek ismerjék el.
                  
               
                     (7)
                  
                  
                     A Párizsi Memorandum hatékonyságának és megfelelő működésének biztosítása szempontjából nagyon fontosak a Párizsi Memorandumban részes harmadik országokkal a kikötő szerint illetékes állam általi ellenőrzéssel foglalkozó bizottság keretében folytatott szakértői megbeszélések és együttműködés.
                  
               
                     (8)
                  
                  
                     Ez a határozat a 2020 és 2024 közötti időszakra vonatkozik,
                  
               ELFOGADTA EZT A HATÁROZATOT:
         
            1. cikk
            A kikötő szerinti állam hatósága által végzett ellenőrzésekről szóló Párizsi Memorandum kikötő szerint illetékes állam általi ellenőrzéssel foglalkozó bizottságának éves ülésein az Unió által a 2020-2024-es időszakra vonatkozóan képviselendő álláspontnak– amennyiben a kikötő szerint illetékes állam általi ellenőrzéssel foglalkozó bizottságnak joghatással bíró határozatokat kell elfogadnia – összhangban kell lennie az Unió nevében a kikötő szerint illetékes állam általi ellenőrzéssel foglalkozó bizottságban képviselendő álláspontra vonatkozó alapelvekkel és irányvonalakkal (2).
         
         
            2. cikk
            A Párizsi Memorandum kikötő szerint illetékes állam általi ellenőrzéssel foglalkozó bizottságának éves ülésein az Unió által a 2020-2024-es időszakra vonatkozóan képviselendő álláspont évenkénti meghatározásait az Unió nevében a kikötő szerint illetékes állam általi ellenőrzéssel foglalkozó bizottságban képviselendő álláspont évenkénti meghatározásait szabályozó eljárási szabályokkal összhangban kell megállapítani (3).
         
         
            3. cikk
            Azok a tagállamok, amelyekre nézve a Párizsi Memorandum kötelező, az Unió nevében képviselendő, 1. és 2. cikkben említett álláspontnak megfelelően, az Unió érdekében együttesen járnak el.
         
         
            4. cikk
            Ez a határozat az elfogadásának napján lép hatályba.
            Ez a határozat 2024. december 31-én hatályát veszti.
         
         
            Kelt Brüsszelben, 2020. május 19-én.
            
               
                  a Tanács részéről
               
               
                  az elnök
               
               G. GRLIĆ RADMAN
            
         
         
            (1)  Az Európai Parlament és a Tanács 2009/16/EK irányelve (2009. április 23.) a kikötő szerint illetékes állam általi ellenőrzésről (HL L 131., 2009.5.28., 57. o.).
         
            (2)  Lásd az ST 7465/20 sz. dokumentum I. pontját a http://register.consilium.europa.eu honlapon.
         
            (3)  Lásd az ST 7465/20 sz. dokumentum II. pontját a http://register.consilium.europa.eu honlapon.